text: Esbjerg skøjtede sig på guldkurs i overtiden
  12 april 2017 kl. 05.59
  Først efter otte minutters overtid fandt den tredje DM-finale i ishockey sent tirsdag aften en vinder, da Esbjerg Energy fik scoret til 3-2 mod Gentofte.
  For tredje gang i træk var der tale om en jævnbyrdig dyst mellem de to hold i finaleserien. Det fortæller skudstatistikken, der lød på 28-28 i ordinær spilletid, der sluttede 2-2.
  Otte minutter inde i overtiden fandt Kodie Curran en fri Jordan Knackstedt, som sendte pucken i mål og afgjorde opgøret, som Esbjerg vandt 3-2 - og  hjemmepublikummet på 3.309 fremmødte kunne juble over sejren og føringen 2-1 i finaleserien, hvor der spilles bedst af syv kampe. 
  Kan Esbjerg langfredag sikre sig en sejr i Gentofte, kan guldet komme i hus på hjemmebane  påskedag - men med de tætte opgør i erindring kan det være vestjysk ønsketænkning.
  
  